Transphobia

Le transphobia pote significar le odio contra le personas transgenere, le timor irrational de illes, o alicun prejudicio o discrimination contra illes. Isto non solmente include antagonismo directe, mais etiam include le refusa active o passive de permitter les de participar, habitar o travaliar in le societate.

Transphobia es commun in le majoritate del mundo. Transmisogynia es un termino similar popularisate per Julia Serano in su libro Whipping Girl, que se refere specificamente al transphobia contra feminas transgenere. Il frequentemente occurre etiam un forma specific de discrimination contra le viros transgenere, quando discussiones super le derectos del personas transgenere les exclude. On etiam usa alicun vices le termino cissexismo (per analogia al heterosexismo) pro accentuar le importantia de un attitude social de suprematia cisgenere in le creation e mantenentia del transphobia.

Como un timor irrational, le transphobia include anxietate super le presentia de personas transgenere in facilitates public. Per exemplo, personas transphobe pote timer le possibilitate sin precedente real que un femina transgenere molesta un femina cisgenere in un lavatorio public. On pote nominar cissexista que alicun legislatores face leges basate super iste timor hypothetic, benque in realitate le feminas transgenere son frequentemente molestate in lavatorios per personas cisgenere. Le transphobia etiam include anxietate super le possibilitate que un femina transgenere "dupara" un viro cisgenere a haber sexo con illa. Mais le transphobia non solmente include timor.

In le annos 1970 un attitude transphobe era commun in le theoria feminista, que alora dependeva de un puncto de vista essentialista super le femininitate. Mais le essentialismo feminin ipse era criticate severmente per le feministas non blanc, non heterosexual, povre e incapace. Per consequentia, iste theoria hodie es marginal, e le feminismo hodierne del majoritate non plus tolera le transphobia, considerante lo como un parte inseparabile del discrimination basate super genere que le feminas cisgenere suffre.

Le consequentias social del transphobia se multiplica quando un persona transgenere etiam suffre altere formas de discrimination. Per exemplo, le majoritate del personas transgenere assassinate in le Statos Unite son feminas transgenere non blanc. Etiam le povressa, un sexualitate non heterosexual (homosexual, bisexual, asexual, etc.), e le incapacitate magnifica le severitate del experientia de transphobia. Per iste motivo, le theorias intersectional de eruditas como Kimberlé Williams Crenshaw accentua le ligamines inter le racismo, sexismo, transphobia, homophobia, discrimination economic, e discrimination contra personas incapace.

Le die international del memoration transgenere eveni cata anno le 20 de novembre pro commemorar le personas assassinate a causa del transphobia.

Categoria:Discrimination
Categoria:LGBT